Doležal, Andrej, minister dopravy a výstavby SR (2020-11-05):
Ďakujem pekne. Vážený pán poslanec, najskôr odpoviem svojimi slovami, potom mám kopec detailov pripravených od svojich kolegov. Definitívny variant je ten štvrtý variant V2 v dĺžke 13,53 kilometra s tunelom Korbeľka a Havran, to znamená jednoznačne tunelový variant a z tých tunelových variantov Korbeľka a Havran. Momentálne prebieha tzv. vodná EIA alebo doplnenie vodnej EIA a hneď, ako skončí, budeme vedieť povedať a lepšie odhadnúť, kedy budú začaté práce. Ja osobne som bol na rokovaní so starostami i s primátorom Hubovej. Rozprávali sme sa o tom, uvedomujem si spor, ktorý s nimi máme, ale v tejto chvíli nijako nebrzdí prípravné a projektantské práce na, na tomto riešení. Ale v súčasnosti sa ešte stále nachádzame v procese tzv. vodnej EIA. Ja budem hovoriť oveľa odrobne... oveľa odbornejšie v tých vyjadreniach mojich špecialistov. Takže ak dovolíte, vážený pán poslanec, pre pripravovaný úsek diaľnice D1 Turany – Hubová prebehol proces posúdenia vplyvov všetkým, všetkých navrhovaných variantov v súlade so zákonom č. 24/2006 o posudzovaní vplyvov na životné prostredie a o zmene a doplnení niektorých zákonov v znení neskorších predpisov. V správe o hodnotení vplyvov stavby diaľnice D1 Turany – Hubová z roku 2016 boli posudzované štyri varianty. Pôvodný variant V1 s tunelom Rojko a Havran, ďalšie dva varianty V1 s odklonom, ktoré sú kombináciou pôvodného povrchového variantu s údolím Váhu so subvariantami. No a štvrtým bol variant V2 v dĺžke 13,53 kilometra s tunelom Korbeľka a Havran. Na základe výsledkov správy o hodnotení vplyvov záverov z verejných prerokovaní a správy o hodnotení vplyvov a jej nezávislého odborného posúdenia v odbornom posudku vydalo Ministerstvo životného prostredia Slovenskej republiky dňa 18. 5. 2017 záverečné stanovisko podľa § 37 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. V predmetnom stanovisku bol na základe celkových výsledkov procesu posudzovania pripomienok a stanovísk príslušných dotknutých a povoľujúcich orgánov dotknutých obcí, orgánov štátnej správy a verejnosti odsúhlasený variant V2 s tunelom Korbeľka a tunelom Havran, ktorý sa po nadobudnutí právoplatnosti záverečného stanoviska stal záväzným rozhodnutím pre Ministerstvo dopravy a výstavby Slovenskej republiky, ako aj pre Národnú diaľničnú spoločnosť a s tým súvisiacu následnú prípravu stavby D1 Turany – Hubová i pre ďalšie povoľovacie konania. Ministerstvo životného prostredia Slovenskej republiky ako príslušný orgán štátnej správy vo veci starostlivosti o životné prostredie v odôvodnení záverečného stanoviska okrem postupu pri vypracovaní stanoviska uviedlo, že v danom prostredí a za stavu prírodných a legislatívnych obmedzení je riešenie vedenia trasy diaľnice tunelom optimálnym riešením. Záverečné stanovisko pre navrhovanú činnosť diaľnica D1 Hubová vydané 18. 5. 2017 nadobudlo právoplatnosť dňa 9. 2. 2018. Neskôr sa tam dostávame, ja to skrátim. Potom je tam stanovisko Výskumného ústavu vodného hospodárstva zo dňa 31. 1., to je to najaktuálnejšie. Tam je uvedené, že na základe uvedených skutočností je navrhovanú činnosť, to znamená stavba diaľnice, potrebné posúdiť podľa čl. 4.7 rámcovej smernice o vode, to je to, kde sa to nachádza práve teraz. Ďakujem, skončil som, skrátil som.